**REGULAMENT**

**pentru regimul finanțărilor nerambursabile de la bugetul local, acordate în baza Legii nr. 350/2015 privind finanțările nerambursabile din fonduri publice alocate pentru activități nonprofit de interes general**

**CAPITOLUL I – Dispoziții generale**

**Art. 1.** Prezentul regulament are ca scop stabilirea principiilor, cadrului general si a procedurii pentru atribuirea contractelor de finanțare nerambursabilă din fonduri publice, precum si căile de atac ale actului sau deciziei autorităților finanțatoare care aplică procedura de atribuire a contractelor de finanțare nerambursabilă acordată din bugetul local al municipiului Sfântu Gheorghe.

**Art. 2.** În înțelesul prezentului regulament, termenii și expresiile de mai jos au următoarea semnificație:

1. ***activitate generatoare de profit*** - activitate care produce un profit în mod direct pentru o persoană fizică sau juridică;
2. ***autoritate finanțatoare*** – Consiliul Local al Municipiului Sfântu Gheorghe;
3. ***beneficiar*** - solicitantul căruia i se atribuie contractul de finanțare nerambursabilă în urma aplicării procedurii selecției publice de proiecte;
4. ***cheltuieli eligibile*** - cheltuieli care pot fi luate în considerare pentru finanțarea nerambursabilă, conform **anexei 6** la Regulament;
5. ***contract de finanțare nerambursabilă*** - contract încheiat, în condițiile legii, între Consiliul Local al Municipiului Sfântu Gheorghe, în calitate de autoritate finanțatoare și beneficiar;
6. ***finanțare nerambursabilă*** - alocație financiară directă din fonduri publice, în vederea desfășurării de către persoane fizice sau persoane juridice fără scop patrimonial a unor activități nonprofit care să contribuie la realizarea unor acțiuni sau programe de interes public la nivelul municipiului Sfântu Gheorghe;
7. ***fonduri publice*** - sume alocate din bugetul local de către Consiliul Local al Municipiului Sfântu Gheorghe;
8. ***solicitant*** - orice persoană fizică sau juridică fără scop patrimonial care depune o propunere de proiect.

**Art. 3.** Prezentul regulament stabilește procedura privind atribuirea contractului de finanțare nerambursabilă.

**Art. 4.** Solicitanții trebuie să fie persoane fizice sau persoane juridice fără scop patrimonial – asociații ori fundații constituite conform legii – sau culte religioase recunoscute conform legii.

**Art. 5.** Finanțările nerambursabile acordate se vor utiliza numai pentru programele și proiectele de interes public, inițiate și organizate de către aceștia, în completarea veniturilor proprii și a celor primite sub formă de donații și sponsorizări.

**Art. 6.** Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările ulterioare.

**Art. 7.** Potrivit dispozițiilor prezentului regulament, nu se acordă finanțări nerambursabile pentru activități ce presupun dezvoltarea infrastructurii solicitantului.

**Art. 8.** Principiile care stau la baza atribuirii contractelor de finanțare nerambursabilă sunt:

1. ***libera concurență***, respectiv asigurarea condițiilor pentru ca persoana fizică sau juridică ce desfășoară activități nonprofit să aibă dreptul de a deveni, în condițiile legii, beneficiar;
2. ***eficacitatea utilizării fondurilor publice***, respectiv folosirea sistemului concurențial și a criteriilor care să facă posibilă evaluarea propunerilor și a specificațiilor

tehnice și financiare pentru atribuirea contractului de finanțare nerambursabilă;

1. ***transparența****,* respectiv punerea la dispoziție tuturor celor interesați a informațiilor referitoare la aplicarea procedurii pentru atribuirea contractului de finanțare nerambursabilă;
2. ***tratamentul egal***, respectiv aplicarea în mod nediscriminatoriu a criteriilor de selecție și a criteriilor pentru atribuirea contractului de finanțare nerambursabilă, astfel încât orice persoană fizică sau juridică ce desfășoară activități nonprofit să aibă șanse egale de a i se atribui contractul respectiv;
3. ***excluderea cumulului***, în sensul că aceeași activitate urmărind realizarea unui interes general, regional sau local nu poate beneficia de atribuirea mai multor contracte de finanțare nerambursabilă de la aceeași autoritate finanțatoare în decursul unui an;
4. ***neretroactivitatea***, respectiv excluderea posibilității destinării fondurilor nerambursabile unei activități a cărei executare a fost deja începută sau finalizată la data încheierii contractului de finanțare;
5. ***cofinanțarea,*** în sensul că finanțările nerambursabile trebuie însoțite de o contribuție de minimum 10% din valoarea totală a finanțării din partea beneficiarului.
6. ***anualitatea,*** în sensul derulării întregii proceduri de finanțare în cadrul anului calendaristic în care s-a acordat finanțarea nerambursabilă din bugetul local.

**Art. 9.** Finanțarea se acordă pentru acoperirea parțială a unui program ori proiect în baza unui contract încheiat între părți.

**Art. 10.** În cazul aplicării procedurii de selecție pentru mai multe proiecte, se va preciza ordinea importanței lor, întrucât, conform procedurii de aplicare, cel mult trei proiecte vor fi finanțate.

**Art. 11.** Programele si proiectele de interes public vor fi selecționate pentru finanțare în cadrul limitelor unui fond anual aprobat de către Consiliul local al Municipiului Sfântu Gheorghe, stabilit potrivit prevederilor legale referitoare la elaborarea, aprobarea, executarea si raportarea bugetului local.

**Art. 12.** Procedurile de planificare și executare a plafoanelor de cheltuieli privind finanțările nerambursabile, desemnarea membrilor comisiei de evaluare și selecționare, procedurile de atribuire a contractelor de finanțare nerambursabilă, contractele de finanțare nerambursabilă semnate de autoritatea finanțatoare cu beneficiarii, precum și rapoartele de execuție bugetară privind finanțările nerambursabile, constituie informații de interes public, potrivit dispozițiilor Legii nr. 544/2001 privind liberul acces la informațiile publice.

# CAPITOLUL II - Procedura de solicitare a finanțării

**Art. 13.** Atribuirea contractelor de finanțare nerambursabilă se face exclusiv pe baza selecției publice de proiecte, procedură care permite atribuirea unui contract de finanțare nerambursabilă din fonduri publice, prin selectarea acestuia de către o comisie, cu respectarea principiilor prevăzute la art. 8.

**Art. 14.** Anual vor exista una sau mai multe sesiuni de selecție a proiectelor.

**Art. 15.** Procedura de selecție de proiecte organizată de Consiliul Local al Municipiului Sfântu Gheorghe va cuprinde următoarele etape:

1. publicarea anunțului de participare, a termenului limită de depunere și întregii documentații necesare (Monitorul Oficial al României, Partea a VI-a, respectiv în cel puțin două cotidiene locale, pe site-ul primăriei si la Biroul Relații cu Publicul, Informații, Registratură din cadrul Primăriei municipiului Sfântu Gheorghe);
2. depunerea și înregistrarea proiectelor la Biroul Relații cu Publicul, Informații, Registratură din cadrul Primăriei Municipiului Sfântu Gheorghe, în termenul limită stabilit și transmiterea acestora către Compartimentului pentru Învățământ și Cultură;
3. verificarea eligibilității, înregistrării și a îndeplinirii criteriilor referitoare la capacitatea tehnică și financiară;
4. evaluarea propunerilor de proiecte;
5. comunicarea rezultatelor;
6. rezolvarea contestațiilor;
7. încheierea contractului sau contractelor de finanțare nerambursabilă;
8. publicarea anunțului de atribuire a contractului sau contractelor de finanțare nerambursabilă în Monitorul Oficial al României, Partea a VI-a, pe site-ul primăriei și la Biroul Relații cu Publicul, Informații, Registratură din cadrul Primăriei Municipiului Sfântu Gheorghe.

**Art. 16.** Documentația de solicitare a finanțării se va depune într-un singur exemplar (original) în dosar încopciat pe care va fi specificat numele/denumirea solicitantului, un opis cu numărul de file conținut (fiecare pagină a dosarului va fi numerotată) la Biroul Relații cu Publicul, Informații, Registratură din cadrul Primăriei Municipiului Sfântu Gheorghe.

**Art. 17.** Documentația va fi întocmită în limba română și în limba maghiară, după

caz.

**Art. 18.** Propunerea de proiect are caracter ferm și obligatoriu din punct de vedere

al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

**Art. 19.** Bugetul proiectului va fi prezentat exclusiv în lei și va rămâne ferm pe toată durata de îndeplinire a contractului de finanțare nerambursabilă.

**Art. 20.** În vederea organizării competiției de selecționare, pentru a primi finanțare, documentațiile prevăzute la art. 21 din Regulament se vor depune în termenul stabilit de către autoritatea finanțatoare prin anunțul de participare.

**Art. 21.** Documentația solicitanților persoane juridice va conține următoarele acte:

1. formularul de solicitare a finanțării conform **Anexei 1** a Regulamentului;
2. proiectul bugetului de venituri si cheltuieli al programului/proiectului, prezentat conform **Anexei 3**;
3. dovada existenței surselor de finanțare proprii sau oferite de terți din care să rezulte deținerea disponibilităților bănești reprezentând cota proprie de finanțare a aplicantului, sau o declarație pe propria răspundere a solicitantului despre existența acestei sume (scrisori de intenție din partea terților; contracte de sponsorizare; bugetul de venituri si cheltuieli al organizatorului; document financiar emis de către o instituție bancară alte forme de sprijin financiar ferm din partea unor terți, dacă există);
4. declarația consiliului director al organizației fără scop lucrativ solicitante, conform **Anexei nr. 2**;
5. actul constitutiv, statutul, sentința civilă, extrasul din Registrul asociațiilor și fundațiilor de pe lângă Judecătoria competentă, certificatul de înregistrare fiscală, actele doveditoare ale sediului organizației solicitante si actele adiționale, după caz;
6. situațiile financiare anuale la data de 31 decembrie a anului precedent, înregistrate la administrația finanțelor publice a municipiului Sfântu Gheorghe (bilanț prescurtat, contul prescurtat al rezultatului exercițiului); în cazul în care acestea nu sunt finalizate, se va depune balanța de verificare de la data de 31 decembrie;
7. documente privind colaborarea sau parteneriatul cu alte autorități/instituții publice sau cu organizații guvernamentale și neguvernamentale, dacă este cazul;
8. CV-ul coordonatorului de proiect (de preferință model Europass);
9. certificat din care să rezulte că solicitantul nu are datorii către bugetul general consolidat: certificat de atestare fiscală de la ANAF, respectiv de la Direcția Finanțe Publice Municipale;
10. declarația de imparțialitate, conform **Anexei nr. 5**;
11. alte documente considerate relevante de către aplicant, după caz;
12. în cursul procedurii de evaluare a propunerilor de proiecte, autoritatea finanțatoare poate solicita clarificări și completări ale documentelor depuse de beneficiari pentru verificarea îndeplinirii criteriilor de eligibilitate. Clarificările și completările solicitate de comisia de selectare se vor înainta în termen de cel mult 5 zile de la data înregistrării solicitării.

**CAPITOLUL III - Criteriile de acordare a finanțărilor nerambursabile**

**Art. 22.** Criteriile specifice de evaluare sunt stabilite la **Anexa nr. 8.**

**Art. 23.** Toate cererile selecționate în urma trierii sunt supuse evaluării. La acordarea punctajului vor fi considerate ca prioritare:

* + Relevanța proiectului propus, prin raportare la obiectivele programului;
  + Relevanța proiectului propus, pentru nevoia identificată, la nivel local;
  + Gradul de implicare și conlucrare dintre organizații;
  + Claritate și realism în alcătuirea planului de acțiune;
  + Claritatea, relevanța și corelarea bugetului cu activitățile propuse;
  + Dimensiunea impactului prevăzut;

Este dovedită capacitatea organizatorică și funcțională a beneficiarului finanțării prin:

* + experiența în domeniul administrării altor programe și proiecte similare;
  + căile și modalitățile de identificare ale beneficiarilor proiectului (cetățenii, comunitatea);
  + capacitatea resurselor umane de a asigura desfășurarea programului sau proiectului la nivel propus;
  + experiența de colaborare, parteneriat cu autoritățile publice, cu alte organizații guvernamentale și neguvernamentale din țară și din străinătate, după caz.

**Art. 24.** Criteriile de evaluare sunt stabilite la Capitolul V – Procedura evaluării și selecționării proiectelor.

**Art. 25.** Este exclus dintr-o procedură pentru atribuirea contractului de finanțare nerambursabilă, respectiv nu este eligibil solicitantul care se află în oricare dintre următoarele situații:

1. nu și-a îndeplinit obligațiile de plată exigibile a impozitelor și taxelor către stat, precum și a contribuției pentru asigurările sociale de stat precum și către bugetul local;
2. furnizează informații false în documentele prezentate;
3. a comis o gravă greșeală în materie profesională sau nu și-a îndeplinit obligațiile asumate printr-un alt contract de finanțare nerambursabilă, în măsura în care autoritatea finanțatoare poate aduce ca dovadă mijloace probante în acest sens;
4. face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;
5. nu prezintă declarația pe propria răspundere, în conformitate cu modelul prevăzut în anexa nr. 2 la prezentul Regulament;
6. documentația prezentată este incompletă și nu respectă prevederile art. 21, din Regulament;
7. au conturile bancare blocate;
8. solicitanții nu au prevăzut în statutul organizației, activitatea corespunzătoare domeniului la care doresc să participe;
9. solicitanții nu au sediul sau filiala în Municipiul Sfântu Gheorghe.

**CAPITOLUL IV - Organizarea** ș**i func**ț**ionarea Comisiei de evaluare și selecție**

**Art. 26.** Evaluarea și selecționarea solicitărilor se va face de către o comisie de

evaluare și selecție, ce va fi numită prin dispoziție de primar.

**Art. 27.** Președintele comisiei va asigura convocarea li prezența membrilor comisiei, în termen de 5 zile de la data comunicării de către secretarul comisiei a problemelor a căror rezolvare este de competența comisiei.

**Art. 28.** Comunicările secretarului comisiei vor fi înaintate în scris și pe mail la adresele stabilite de comun acord cu președintele Comisiei.

**Art. 29.** Secretarul comisiei va fi desemnat din cadrul aparatului de specialitate al primarului, prin dispoziție de primar. Secretarul nu are drept de vot.

**Art. 30.** Fiecare membru al comisiei va semna o declarație de imparțialitate, potrivit modelului prevăzut în **Anexa nr. 7.**

**Art. 31.** Lucrările Comisiei sunt statutare în prezența a jumătate plus 1 din numărul membrilor și hotărăște prin votul majorității acestora.

# CAPITOLUL V - Procedura evaluării și a selecționării proiectelor

**Art. 32.** Documentațiile de solicitare a finanțării vor fi comunicate de urgență, pe măsura înregistrării, secretarului comisiei de evaluare și selecție. Secretarul comisiei nu va accepta documentațiile înregistrate după termenul limită de depunere a solicitării de finanțare.

**Art. 33.** Documentația de solicitare a finanțării este analizată de către membrii Comisiei de evaluare și selecție în termenul stabilit prin anunțul de participare și va fi notată potrivit următoarei grile de evaluare:

|  |  |
| --- | --- |
| **Criteriu** | **Punctaj** |
| - capacitate de realizare | 1 - 20 |
| - consistență tehnică | 1 - 20 |
| - soliditate financiară | 1 - 20 |
| - rezultate așteptate | 1 - 20 |
| - durabilitatea programului sau proiectului | 1 - 20 |

**Art. 34.** (1) Fiecare membru al Comisiei va completa și semna o fișă de evaluare. Punctajul final al evaluării unui proiect reprezintă media aritmetică a punctelor din fișele de evaluare a membrilor comisiei.

1. Criteriile din grila de evaluare vor fi punctate de la 1 la 20. Proiectul care nu întrunește într-unul din criteriile menționate minim 10 puncte nu va obține finanțare.

Valoarea punctului de finanțare va fi determinată după algoritmul:

Vpct = Suma totală alocată din bugetul local proiectelor culturale Nr. Total de puncte aferente proiectelor admise

1. În cazul în care finanțarea nerambursabilă aprobată de comisie este mai mică decât finanțarea solicitată, la semnarea contractului, solicitantul va depune un BVC actualizat cu posibilitatea diminuării bugetului cu respectarea contribuției minime de la art. 8. lit. g.

4) În cazul aprobării finanțării (totale sau parțiale) a proiectului, beneficiarul va transmite invitație la eveniment pentru membrii Comisiei de evaluare, cu cel puțin o săptămână înainte de desfășurarea acestuia. În cazul în care finanțarea este unică și evenimentul special trebuie invitat și primarul municipiului.

1. În cazul aprobării finanțării (totale sau parțiale) a proiectului, se recomandă beneficiarului, utilizarea siglei orașului pe toate afișele sau alte materiale promoționale ale evenimentului. În cazul în care municipiul Sfântu Gheorghe este principalul finanțator, acest lucru trebuie evidențiat explicit.
2. În cazul aprobării finanțării (totale sau parțiale) a proiectului, beneficiarul depune o descriere scurtă de maxim 500 caractere, în limba română și/sau limba maghiară despre evenimentul organizat, se va transmite Biroului de imagine din cadrul Primăriei Municipiului Sfântu Gheorghe (e-mail: [varosimazs@sepsi.ro](mailto:varosimazs@sepsi.ro)), cel târziu până la data de 25 a lunii premergătoare evenimentului. Descrierea trebuie să conțină obligatoriu titlul, data, ora și locul desfășurării programului. Aceste programe vor fi introduse în calendarul evenimentelor culturale publicat lunar prin grija Primăriei Municipiului Sfântu Gheorghe.

**Art. 35.** În termen de 10 zile de la data încheierii lucrărilor, secretarul special al comisiei comunică pe site-ul Primăriei, rezultatul selecției, precum si fondurile propuse a fi alocate.

# CAPITOLUL VI - Încheierea contractului de finanțare

**Art. 36.** Contractul se încheie între Consiliul Local al Municipiului Sfântu Gheorghe și solicitantul selecționat, în termen de maxim 30 de zile de la data comunicării rezultatului sesiunii de selecție a proiectelor în presă locală și pe site-ul Primăriei Sfântu Gheorghe.

**Art. 37.** La contract se va anexa bugetul de venituri și cheltuieli al programului/proiectului întocmit conform **Anexei 3.**

**Art. 38.** Dispozițiile art. 66, 67, 68, 69, 70, 211, 212 din Ordonanța de urgență a Guvernului nr. 34/2006 privind atribuirea contractelor de achiziție publică, a contractelor de concesiune de lucrări publice și a contractelor de concesiune de servicii, cu modificările și completările ulterioare, se aplică în mod corespunzător și contractelor de finanțare nerambursabilă din fonduri publice.

**CAPITOLUL VII - Procedura privind derularea contractului de finanțare**

**Art. 39.** Cheltuielile eligibile vor putea fi finanțate în baza unui contract de

finanțare nerambursabilă numai în măsura în care sunt justificate și oportune și au fost contractate în perioada executării contractului.

**Art. 40.** Categoriile de cheltuieli eligibile și neeligibile sunt cuprinse în **Anexa nr. 6** la prezentul Regulament.

**Art. 41.** (1) Autoritatea finanțatoare și beneficiarul pot stabili în contractul de finanțare nerambursabilă ca plățile către beneficiar să se facă în tranșe, în raport cu faza proiectului și cheltuielile aferente, în funcție de evaluarea posibilelor riscuri financiare, durata și evoluția în timp a activității finanțate ori de costurile interne de organizare și funcționare ale beneficiarului.

(2) În cazuri justificate, în funcție de specificul proiectului finanțat, suma alocată din bugetul local va fi virată integral, la solicitarea beneficiarului cu aprobarea ordonatorului principal de credite.

**Art. 42.** Finanțarea pentru o transă aferentă unei etape următoare a programului sau proiectului se acordă numai după justificarea utilizării tranșei anterioare prin depunerea rapoartelor intermediare și a documentelor justificative.

**Art. 43.** Atunci când, pentru îndeplinirea obligațiilor contractuale, beneficiarul achiziționează, din fonduri publice nerambursabile, produse, lucrări sau servicii, procedura de achiziție este cea prevăzută de Ordonanța de urgență a Guvernului nr. 34/2006 privind atribuirea contractelor de achiziție publică, a contractelor de concesiune de lucrări publice și a contractelor de concesiune de servicii, cu modificările si completările ulterioare.

# CAPITOLUL VIII - Procedura de raportare si control

**Art. 44.** (1)Pe parcursul derulării contractului, solicitanții care au primit finanțare au obligația să prezinte Consiliului Local al Municipiului Sfântu Gheorghe o raportare finală: depusă în termen de 15 zile de la încheierea activității, care va cuprinde obligatoriu justificarea cheltuielilor la nivelul întregului proiect cuprinzând atât finanțarea proprie cât și contribuția autorității finanțatoare.

1. Raportarea va fi întocmită în conformitate cu **Anexa nr. 4** la Regulament și va fi depusă pe suport de hârtie, în dosar încopciat, pe care se specifică numele organizației precum si nr. de file conținute (fiecare pagină a dosarului va fi numerotată). Raportarea va fi însoțită de documentele justificative pentru cheltuielile efectuate.
2. Raportarea va fi depusă la Biroul Relații cu Publicul, Informații, Registratură din cadrul Primăriei Municipiului Sfântu Gheorghe cu adresa de înaintare.

**Art. 45.** Comisia de evaluare și selecție va stabili durata contractelor de finanțare astfel încât să asigure derularea procedeului de finanțare a contractului și de decontare a ultimei tranșe în anul calendaristic în care s-a acordat finanțarea, nu mai târziu de 20 decembrie a anului în curs.

**Art. 46.** Pentru justificarea cheltuielilor efectuate, se vor prezenta următoarele documente:

- pentru decontarea cheltuielilor administrative și a cheltuielilor ocazionate de achiziționarea de bunuri și servicii: factură fiscală însoțită de chitanță, bon fiscal și registru de casă/ordin de plată însoțit cu extras de cont;

- pentru decontarea cheltuielilor de închiriere: contract de închiriere, factură fiscală, chitanță, dispoziție de plată, registru de casă/ordin de plată, extras de cont;

- pentru decontarea cheltuielilor privind onorariile, consultanță de specialitate, fond premiere: contracte de muncă cu timp parțial, contract de drepturi de autor, contract de colaborare, document justificativ privind existența obligației de plată, factură fiscală (unde e cazul), stat de plată, dispoziție de plată, registru de casă/ordin de plată, extras de cont/stat de plată semnat de reprezentanții legali ai beneficiarului, documentul viramentului impozitului pe venit;

- pentru justificarea cheltuielilor de transport: bilete și abonamente de transport, facturi, închirieri mijloace de transport, bonuri de benzină însoțite de foi de parcurs, dispoziție de plată, registru de casă/ordin de plată, extras de cont, contract de comodat, ordin de delegare, copie talon;

- pentru justificarea cheltuielilor de cazare și masă: factură, chitanță, registru de casă/ordin de plată, extras de cont, diagrama de cazare/ listă participanți, notă de plată/meniu, în cazul în care cazarea este superioară celei de 3 stele, se decontează numai 50% din tariful de cazare perceput;

- pentru decontarea serviciilor: contract de prestări servicii, factură fiscală însoțită de chitanță, registru de casă/ordin de plată însoțită cu extras de cont;

- pentru decontarea cheltuielilor consumabile, echipamente, tipărituri, publicitate: factură fiscală însoțită de chitanță/bon fiscal, registru de casă/ordin de plată însoțit cu extras de cont;

- pentru decontarea care se înscriu în categoria alte cheltuieli: orice document fiscal care corespunde legislației aflate în vigoare.

**Art. 47.** Autoritatea finanțatoare își rezervă dreptul de a face verificări, atât în perioada derulării contractului de finanțare nerambursabilă, cât și ulterior validării raportului final, dar nu mai târziu de 3 luni de la data validării.

**Art. 48.** Contractele de finanțare nerambursabile vor prevedea, sub sancțiunea nulității, calitatea Curții de Conturi de a exercita controlul financiar asupra derulării activității nonprofit finanțate din fondurile publice.

**Art. 49.** Regimul de gestionare a sumelor finanțate și controlul financiar se realizează în condițiile legii. Auditarea sumelor utilizate se va face de către compartimentele de specialitate/auditorii independenți/comisii de evaluare. Dosarul complet conținând raportul final al proiectului trebuie păstrat timp de cinci ani în arhiva aplicantului pentru un eventual audit ulterior.

# CAPITOLUL IX. Sancțiuni

**Art. 50.** Contractele de finanțare pot fi reziliate de plin drept, fără a fi necesară intervenția instanței de judecată, în termen de 10 zile calendaristice de la data primirii notificării prin care părții în culpă i s-a adus la cunoștință că nu și-a îndeplinit obligațiile contractuale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligații contractuale.

**Art. 51.** În cazul rezilierii contractului ca urmare a neîndeplinirii clauzelor contractuale, beneficiarul finanțării este obligat în termen de 15 zile să returneze ordonatorului principal de credite sumele primite, cu care se reîntregesc creditele bugetare ale acestuia, în vederea finanțării altor programe ți proiecte de interes public.

**Art. 52.** Pentru sumele restituite ca urmare a rezilierii contractului beneficiarii finanțării datorează dobânzi și penalități de întârziere, conform legislației privind colectarea creanțelor bugetare, care se constituie în venituri ale bugetului local.

# CAPITOLUL X. Dispoziții finale

**Art. 53.** Orice comunicare, solicitare, informare, notificare în legătură cu procedura de selecție sau derularea contractelor de finanțare se va transmite de către solicitanții finanțării sub forma de document scris. Orice document scris trebuie înregistrat în momentul primirii la Biroul Relații cu publicul, Informații, Registratură din cadrul Primăriei Municipiului Sfântu Gheorghe. Orice document scris trebuie confirmat de primire, cu excepția documentelor care confirmă primirea.

**Art. 54.** (1) Prezentul regulament se completează cu prevederile Legii nr. 350/2005 privind regimul finanțărilor nerambursabile din fonduri publice alocate pentru activități nonprofit de interes general, cu modificările si completările ulterioare.

1. Prevederile prezentului Regulament vor fi aplicate tuturor finanțărilor nerambursabile acordate din bugetul local, începând cu anul bugetar 2016.

**Art. 55.** Anexele următoare fac parte integrantă din prezentul regulament.

* 1. Anexa 1 – formular cerere de finanțare
  2. Anexa 2 – declarație persoane juridice/fizice
  3. Anexa 3 – bugetul de venit si cheltuieli
  4. Anexa 4 – formular pentru raportări intermediare și finale
  5. Anexa 5 – declarație de imparțialitate a beneficiarului
  6. Anexa 6 – cheltuieli eligibile si neeligibile
  7. Anexa 7 – declarație de imparțialitate a membrilor Comisiei evaluare si selecţie
  8. Anexa 8 – categorii de proiecte/programe aferente activităților culturale
  9. Anexa 9 – opisul documentelor

**După încheierea contractului de finanțare, se recomandă ca solicitantul să pună sigla orașului pe afișe sau alte materiale promoționale ale evenimentului. În cazul în care municipiul Sfântu eorghe este prim finanțator atunci trebuie prezentat explicit acest lucru.**